NOVEL TERUTU JEMU AMBUN LEMAI
TUSUN KE-28 BERUNDINGKA MAYA DUDISEMAKIN lama Nadia mikirka maya dudi tu, semakin balat agi ati iya tusah. Tak semakin sekut asai perut. Utai ti diketakutka iya bendar nya, iya enda besedia enggau belanja lebuh iya deka nurun belajar baru enti sema iya masuk matrikulasi tauka masuk Form 6. Kini-kini pan sama nguna belanja. Chu-kup irau ati iya.“Oh ndai, uji tua duduk sekejap. Aku bisi utai dikerandauka. Jangka aku, manah aku mansutka pengirau aku tumu,” ku Nadia lemai hari siti udah seduai menyanak iya badu makai lemai.Inah berasai tekenyit meda mua anak dara iya tak kesal. Tak puchat-kelat. Bisi runding iya nyangka anak iya bisi dikeduan bala sida ke bujang di rumah panjai. Bisi mega iya nyangka anak iya tabin.“Nama utai ku nuan dih nak?” ku Inah.“Ndai, aku udah di rumah ditu nyau deka sebulan. Ati aku berasai irau. Tua enda kala berandauka pekara tu. Kati ku runding nuan enggau aku indai enti pemutus peresa aku udah datai ila? Kati enti pemutus peresa nya manah, ngasuh aku agi besekula nuan, ndai?”Lama Inah merening mua anak dara iya. Tak berasai sinu ati iya. Sinu meda iya ke nyelai ari anak orang, nyau nadai agi apai. Nama daya nyengulaka iya dih? Suba, ngabis ngagai Form 5 dih suma ulih. Seninjik ditulung Cikgu Dayang. Tu pendiau nyau beserekang ari pengajar nya, kati iya agi ulih nulung baka ke suba kini? Enti nitihka semaya Cikgu Dayang lebuh nya, lebuh seduai menyanak iya ke Sri Aman nulung pengajar nya bekemas, iya tetap agi deka nulung. Eh, tusah amat tu, ku ati iya.Ba teluk ati Inah, iya ngarapka Nadia badu besekula awakka bisi begulai enggau iya di rumah. Sekumbang anak iya bisi, nyamai bendar ati enggau tulang iya. Bisi enggau berandau. Bisi enggau besaup ngereja semua pengawa. Pama enti anak dara nya diatur belaki. Bisi ga tubuh gawa be gulai enggau iya di rumah. Enti Nadia besekula baru, tentu pengidup indai iya pulai baka ke dulu suba. Taja pia, ati Inah chukup sinuka anak iya. Enda patut iya nentuka nasit anak iya. Nadia patut nentuka nasit diri empu. Nya alai anang beguai berunding mutuska penemu, ku ati Inah.“Bah kati ku runding nuan empu dih anak? Aku ukai baka ke nemu putar utai. Enti nitihka runding aku, tak ngetu mih nuan sekula,” ku iya merening gaya mua anak iya ke jampat berubah.“Enda nemu mih ndai. Enti nitihka ati aku, lalu enti pemutus peresa aku manah, ati aku deka nampung. Nya mih kebuah aku tumu mai nuan berunding enggaika tua ila kasak-kasak besak lalu suntuk teparuk,” ku anak dara nya.“Enti nuan nampung, dini alai nuan dih nak? Ni nyampau belanja diguna nuan dih?” ku Inah.“Enti nampung, dua iti alai tau disadang. Nya bepanggai ba pemanah pemutus peresa aku indai. Enti pemutus peresa aku manah lalu ulih dipilih orang masuk matrikulasi, aku deka dianjung ke Labuan. Enti pemutus peresa aku enda bangat manah tang ulih nampung ngagai Form 6, aku pulai ke SMK Simanggang baru. Dini-dini pan sama mih nguna belanja besai, indai,” ku Nadia.“Nama reti ke Labuan dih anak?” ku Inah.“Enti ke Labuan nya, deka ngambi kus setaun. Udah nya, enti pas, ulih diterima masuk universiti terus. Enti masuk Form 6, deka belajar dua taun lalu nya bedau tentu ulih masuk universiti,” ku Nadia.Utai ti dipadahka Nadia nya enda ulih diperetika Inah. Iya enda nemu jalai nyaut. Form 6 ka, masuk matrikulasi ka, ke Labuan tauka ke Sri Aman sama ba iya. Asal iya nampung, nya deka nguna belanja. Pala iya bepusin. Iya lalu teingatka nyampau getah ke ulih seduai iya. Ba runding terebai iya, rega getah nya bisi antara RM300 ngagai RM500 aja. Iya lalu ingatka duit diputut- putut iya ngelama tu. Nya bisi kira-kira RM 200.Duit ke beri perintah nadai belaluh tiap-tiap bulan. Kada chukup nya ku ati iya. Nyau kelama baru iya ulih mansutka jaku.“Nak, enti ungkus nya nyau manggai ribu iya anak, aku ukai enggai ngasuh nuan nampung tang aku tak pandak jaku. Aku nadai daya, nadai kira.Rega getah enggau duit simpan tua engka bisi semina RM700 kini. Ukai nuan enda nemu dih,” ku iya. Nangka nya aja ulih sebut iya. Sendat dada Nadia.“Ndai, kati enti tua nemuai ngagai aki seduai ini ke ulu kin? Kada enda seduai iya diatu udah chelap ati. Kada enda seduai iya udah lelengauka Nadia. Tentu seduai iya deka nulung enti se- duai iya bisi belanja. Ba runding aku, manah tua ke ulu ila, Ndai. Ba runding aku udah aku ke Sri Aman ngiga pengawa nyadi pengajar sementara,tua mudik Ndai,” ku Nadia mujuk indai iya. Mua iya nyau berupai tampak agi laban berasai bisi jalai tau bulih tulung ku ati iya. Ninga nyebut ini enggau aki,mua Inah berupai bebali tang iya jampat ngatur diri empu, nya alai iya enda sempat dipeda tauka dibacha Nadia. “Sebarang iya mih nak. Aku sebarang bai nuan. Endang patut tua ngabas ini seduai aki nuan. Tentu seduai gaga meda nuan nyau dara diatu. Putarka mih nuan ke deka ke Sri Aman dulu.Sepemulai nuan ari Sri Aman ila, nya baru tua nengkira deka mudik,” ku Inah. Indai tuai nya pan berasai gaga ga ninga runding anak iya.Ngelama tu nadai ba ati iya deka betemu enggau apai seduai indai iya. Ati iya agi takutka laya sida suba ketegal ti enda sama jaku lebuh ke pindah ke ili suba. DiatuNadia bisi nyadi ke terabai iya. Anak iya nya mih patut mutarka penyarut sida iya, ku ati iya. Mua Inah pan nyau terang agi. Asai dada iya enda agi tak kelalu sendat baka keterubah tadi. Tembu jaku nya seduai menyanakiya badu agi berandau lalu nguji ngenatka diri. Seminggu Nadia udah ke Sri Aman betemu enggau pemesai di Opis Pelajar, iya nya dua minggu da agi alai nyambut Hari Krismas,iya enggau indai iya lalu deka majakka pelin seduai ke deka mudik ngelawa ini enggau aki iya di Ulu Engkari. Nasit bendar, baka ke diatur, tuai rumah sida bisi mega deka mudik kin lalu bisi alai seduai indai iya nepan. MUDIK KE MENUA ULUNadia balat gagit. Agi pukul 5.30 pagi hari siti udah iya sedia deka nurun ngipa bas ke tumu-tumu pagi mansa rumah sida dia.Meda pengeransing anak iya,Inah berasai lantang ati mega.Bisi bendar pengarap iya ke pemujur pejalai seduai iya kin. Lebuh datai di penganti bas,tuai rumah endang udah bisi dia.Sida tiga iya nadai lama nganti alai bas udah deduru datai. Bas nya jarang laun laban iya tumu-tumu ke pengkalan mai orang ke deka nemuai ngagai CountryResort lalu pulai mai orang ke pulai ari nyin. Datai di pengkalan, Jang ke deriba enggau jaga luan benama Duat endang udah nganti. Sida sebuat bela nepan lalu ngatur diri duduk di ruang perau. Lebuh nepan lalu ngenudukka diri di ruang perau, Nadia berasai rawan. Lama bendar iya udah enda nepan perau. Naka iya ke agi mit suba bisi merau tang nya di menua ulu. Ai bekerangan lalu mabu. Ai sungai semina dalam lebuh ai bah. Tu lain. Ai ba tasik digaga mensia tu ti nyau rapas tampai mata, dalam sereta biru. Nambahka nya, ai ba tasik nya galak beumbak besai, kelebih agi lebuh hari enda manah. Nadia lalu ingatka maya sida ke nemuai sambil belajar ke Country Resort bulan lapan suba. Iya mega lalu teingatka kisah sebuah perau ke tengelam nabanka bala orang ke pulai ngasu suba. Pengingat pasal penusah nya enda ulih rari ari runding Nadia. Nya mih kebuah iya ke barasai balat takut. Sebedau mupuk, Nadia tak enda berasai lalu nyebut leka sembiang besampika pengelikun sida. “Oh, Apai kami ti di Serega.Kami muji lalu ngemesaika nama Nuan. Kami minta Nuan merekat pejalai kami tu. Intu dimbu, ibun terekun, peda tengkilaka kami di serantu jalai. Jaga lalu kemataka perau, injin enggau deriba kami awakka kami selamat datai ba alai ke dituju kami. Lindung serayung semua kami Apai laban kami manggai ngelempaika pejalai kami tu ba jari Nuan. Kami minta semua tu dalam nama Jesus Kristus, Tuhan Penyelamat kami. Amin”. Perau nya besai;buka ruang iya urung tengah iya bisi tiga kaki lalu pemanjai iya enda kurang ari 15 kaki. Timbau iya tinggi nya ti ngasuh iya dipeda jebung. Giak enggau sengkar iya tegap. Lantai ke alai duduk pan likun. Perau panjai Tuai Rumah Sempurai nya ti dikemataka anak iya Jang, dikayuhka injin sepit 15 kuda. Utai diundan nadai mayuh lalu tubuh sida ke nepan nya semina lima iku. Nya mih kebuah perau nya laju amat. Iya nyau nyudu ngerenchahtasik dalam nya. Ai di baruh luan iya nyau tesiah sereta tesimbur burak ngasuh iya beberis baka pesi ujan diasaika orang di arung timba. Angin chelap berasai semiupsemiup ngeramak isi. Lebuh tetempuhka umbak, perau nyaberasai bisi begetar mimit tang iya tetap nadai linggar. Oleh JANTAN UMBAT 
See author's posts
